
ΤΡΟΜΟΚΡΑΤΙΑ ΕΙΝΑΙ ΝΑ ΕΙΣΑΙ ΑΝΕΡΓΟΣ

Γιατί οι άνεργοι στην Ελλάδα (πλησιάζουν το 1.500.000 ανθρώπους) αυξήθηκαν κατά 400.000 περίπου τον τελευταίο χρόνο, ενώ οι επιδοτούμενοι άνεργοι μειώθηκαν κατά 12,6% ;

Αυτό το τραγικό ερώτημα, περιγράφει τον κυνισμό και την αναλγησία, με την οποία οι μνημονιακές κυβερνήσεις και η τρόικα πετούν στο κοινωνικό περιθώριο και στην απόλυτη φτώχεια εκατοντάδες χιλιάδες συνανθρώπους μας.

Τα ποσοστά της ανεργίας έχουν πλέον εκτροχιαστεί. Η μνημονιακή πολιτική το μόνο που κάνει είναι να αυξάνει συνεχώς τα ποσοστά της ανεργίας και να βυθίζει χιλιάδες άνεργους στην απόγνωση. 

Την ώρα που χιλιάδες νέοι φεύγουν στο εξωτερικό αναζητώντας ελπίδα και πολλοί άλλοι αυτοκτονούν, η τρικομματική κυβέρνηση δεν δείχνει κανένα ενδιαφέρον για τους νέους, τους ανέργους, τον κόσμο την εργασίας. Αυτοί που έκρυβαν την λίστα Λαγκάρντ δίνοντας ασυλία στους πλούσιους ταυτόχρονα θα εφαρμόσουν άμεσα το αντικοινωνικό και ανάλγητο μέτρο των 450 ενσήμων για τους άνεργους. Και ενώ για τους ανέργους δεν υπάρχουν χρήματα, αντί ο ΟΑΕΔ να μεταστεγαστεί σε ένα από τα αρκετά αναξιοποίητα, κλειστά δημόσια κτίρια (παλαιό νοσοκομείο, κτίριο στρατολογίας κλπ) αποφεύγοντας περιττά έξοδα, στεγάζετε προς το παρόν σε ιδιωτικό ακίνητο καταβάλλοντας ενοίκιο και αναζητά άλλο ακίνητο προς ενοικίαση.

     Αναφορικά με την λειτουργία και αποτελεσματικότητα των υπηρεσιών του ΟΕΑΔ Ζακύνθου, ως γνωστό είναι υποστελεχωμένες με αποτέλεσμα οι άνεργοι να στοιβάζονται ατελείωτες ώρες σε τεράστιες ουρές ώστε να υποβάλλουν τα  δικαιολογητικά τους, περιμένοντας υπομονετικά για μήνες ως ότου ξεκινήσουν οι καταβολές του πενιχρότατου επιδόματος ανεργίας.

     Η συγκυβέρνηση ΝΔ - ΠΑΣΟΚ – ΔΗΜΑΡ εφαρμόζοντας πιστά τα μνημόνια, κάνει πράξη τη μεγαλύτερη λεηλασία που έχει υποστεί διαχρονικά η κοινωνία και η χώρα μας.

     Η μόνη λύση είναι η ανατροπή της μνημονιακής συγκυβέρνησης που αποτελεί την απαραίτητη προϋπόθεση για τις καλύτερες μέρες που μπορεί και πρέπει να ζήσει η μεγάλη κοινωνική πλειοψηφία.

     Ο ΣΥΡΙΖΑ θέτει άμεσους πρακτικούς στόχους αντιμετώπισης της ανεργίας εφαρμόζοντας εκτεταμένες παρεμβάσεις στο πεδίο της απασχόλησης που συνίστανται σε: α)Υιοθέτηση ενός εκτεταμένου προγράμματος δημοσίων επενδύσεων β)Καθιέρωση ρήτρας απασχόλησης για τα επιδοτούμενα επενδυτικά σχέδια του ιδιωτικού τομέα. γ) Άμεση κάλυψη με προσλήψεις όλων των κενών στους τομείς της κοινωνικής πολιτικής και της πρόνοιας: νοσοκομεία, βρεφονηπιακοί σταθμοί, σχολεία κλπ δ)Στήριξη των μικρών και μεσαίων επιχειρήσεων, όπως και άλλων τομέων της οικονομίας που διαθέτουν συγκριτικά πλεονεκτήματα ε) δρομολόγηση χρηματοδότησης παραγωγικών εγχειρημάτων ανέργων που δεν έχουν πρόσβαση στην αγορά εργασίας, στ) παροχή δυνατοτήτων στους εργαζόμενους/άνεργους να αναλάβουν τη διαχείριση μέσων παραγωγής που δεν χρησιμοποιούνται από τους ιδιοκτήτες τους για οποιοδήποτε λόγο και ανεξάρτητα από το ιδιοκτησιακό καθεστώς. 

